Konservatives retsordfører, Tom Behnke, bruger stigningen i antallet af hashpsykoser til at fremme sin egen politiske sag på unuanceret vis.

Sådan lyder svaret fra Henrik Rindom, overlæge i psykiatri og misbrugsekspert, til den Konservative politiker, som tidligere torsdag beskyldte misbrugseksperter for at fejlinformere om hash.

Ifølge Tom Behnke har eksperterne og flere politikere nemlig ikke informeret godt nok om de negative sider ved rusmidlet, men i stedet talt om at legalisere det.

Baggrunden for Tom Behnkes angreb på eksperterne er, at nye tal viser, at antallet af registrerede unge med hashpsykoser er næsten tredoblet siden 2007.

- Jeg er stå træt af politikere, der på skråsikker vis udtaler sig om ting, som er væsentligt mere nuancerede. De har altid et underliggende budskab om, at det er så farligt med hash, og derfor skal det bekæmpes, siger Henrik Rindom.

Læs også : Konservative: Eksperter fejlinformerer om hash

Han anklager Tom Behnke for at udnytte stigningen i antallet af hashpsykoser til at at drage konklusionen, at hash derfor aldrig bør legaliseres.

- Men det er altså ikke så enkelt, som Tom Behnke siger. Han kører jo mere en skrækkampagne frem for at se på virkeligheden, som den er. Og derfor virker det enormt utroværdigt over for alle de unge, siger Henrik Rindom.

Konservative: Eksperter fejlinformerer om hash

Ifølge den nyeste opgørelse fra Statens Serum Institut, er antallet af unge mellem 18 og 35, der bliver indlagt med hashpsykoser på de danske sygehuse, siden 2007 steget fra 58 til 167.

Tom Behnke kalder den voldsomme udvikling for et resultat af hele den debat, der ifølge ham har været omkring hash de senere år.

- Når unge mennesker hører, at så mange kloge mennesker mener, at hash er uproblematisk, så tror de jo selvfølgelig, at det hænger sådan sammen. Men det gør det altså ikke, og det viser de her tal jo med al tydelighed, siger han.

Læs også : EL: Legalisering vil nedbringe hashpsykoser

Den er gal med registreringen i ny opgørelse

Men det er decideret noget pjat, mener Henrik Rindom. For man kan slet ikke drage den konklusion ud fra den registrerede stigning af unge med hashpsykoser.

- Når unge bliver indlagt med en psykose, så bliver de spurgt, om de har et misbrug, men vi ved ikke med sikkerhed, om de er blevet psykotiske af den ene eller den anden grund. For vi kender altså ikke til nogen årssagssammenhæng mellem psykose og hash, siger han.

- De kunne lige så godt være psykotiske i forvejen og så prøve at berolige sig selv med hash.

Læs også : Hashpsykoser tredoblet på få år

Henrik Rindom pointerer derudover, at der ikke har været en stigning af unge, der ryger hash, i samme periode, og derfor kunne en forklaring være, at de i dag ryger en stærkere hash.

- Men jeg ser altså mange unge mennesker, der ryger stærkere hash, men de bliver sgu ikke psykotiske, siger han.

En anden og mere realistisk forklaring er, at der i dag er et langt større fokus på hash i psykiatrien. Det betyder, at der i dag er flere, som rent faktisk faktisk bliver spurgt, om de har røget hash, når de bliver indlagt.

- Så lad os holde os til, hvad vi ved. Jeg argumenterer jo ikke for, at hash er et ufarligt stof, og at vi ikke skal være påpasselige med det, siger han.